ЩэнхабзэмкIэ унэр къыпхуэмыцIыхужыну къагъэщIэрэщIэжащ
Къулъкъужын Ищхъэрэ къуажэм щэнхабзэмкIэ и унэр зэгъэпэщыжын яухри къызэIуахыжащ. Абы теухуа зэхыхьэм къыщыщыпсалъэм жылэм я нэхъыжьхэм ящыщ Щэуей Суфэдин къыхигъэщхьэхукIащ мы IуэхущIапIэр 1956 гъэм щащIам щыгъуи иджыпсту хуэдэу щIэращIэу зэрыщымытар.
Къуажэдэсхэм я гуфIэгъуэр даIыгъыну а махуэм Къулъкъужын Ищхъэрэм дэсхэм яхуеблэгъащ КъБР-м и Правительствэм и УнафэщI Мусуков Алий, КъБР-м ухуэныгъэмрэ псэупIэ-коммунальнэ хозяйствэмкIэ и министр Тутыкъу Анзор, КъБР-м щэнхабзэмкIэ и министр Къумахуэ Мухьэдин, Бахъсэн районым и щIыналъэ администрацэм и Iэтащхьэ Сыжажэ Хьэсэн сымэ.
Къызэхуэсахэм я пащхьэ къыщыщыпсалъэм Мусуков Алий къыхигъэщащ нэгъуэщI IэнатIэхэм къыщыдагъэхуэф ахъшэ мащIэм фIэкI щэнхабзэм хуха- мыхыу зэман IэджэкIэ къызэрекIуэкIар. Ауэ апхуэдэ щытыкIэм иужьрей зэманым фIыкIэ зихъуэжу хуежьащ. Республикэм и унафэщIхэм яхузэфIэкIащ щэнхабзэмкIэ IуэхущIапIэ нэхъыщхьэхэр зэгъэпэщыжыным текIуэдэну ахъшэр къызэщIагъэуIуэн. Иджы муниципальнэ щэнхабзэ IуэхущIапIэхэри зыхуей хуагъэзэжу щIадзащ.
Къуажэ администрацэм и Iэтащхьэм и къалэнхэр зыгъэзащIэ ПщыхьэщIэ Руслан зэрыжиIамкIэ, Къулъкъужын Ищхъэрэм щэнхабзэмкIэ и унэр къэгъэщIэрэщIэжыным текIуэдэну ахъшэр федеральнэ бюджетым къиутIыпщащ, абы республикэми езым къылъыс Iыхьэр хилъхьащ. ЩIыр нэхъыбэрэ щыхъей щIыпIэхэм щыIэ унэхэр зыхуей хуэгъэзэнымкIэ программэм хиубыдэу псори зэхэту сом мелуан 40-м щIигъу къыIэрыхьауэ щытащ.
Лэжьыгъэхэр нэгъабэ шыщхьэуIум и пэщIэдзэм ирагъэжьащ икIи ахэр зэфIагъэкIын щыхуеяр мазэ 11 дэкIа нэужьщ. Апхуэдэу щыт пэтми, «Лидер» ухуакIуэ компаниер Iуэхум еужьэрэкIащ икIи лэжьыгъэ псори фIагъ лъагэ яIэу мази 9-м яухащ.
Зи щIыбкIи зи кIуэцIкIи зыхуей хуагъэза IуэхущIапIэр иджырей Iэмэпсымэхэмрэ унэлъащIэкIэ къызэгъэпэщащ икIи адэкIэ Iуэхур зэрекIуэкIынур мыбы щылэжьэну IэщIагъэлIхэм я егугъуныгъэм елъытауэ аращ. Ахэр зыдэплъеин цIыху гъуэзэджэ куэд мы жылэм къыдэкIащ. Музыкэмрэ гъуазджэмрэ къапщтэмэ, абыхэм ящыщщ пшынауэхэу ПщыхьэщIэ Мухьэжыррэ Къуэдз Iэубэчыррэ, республикэм и цIыхубэ артист Мэршэнкъул Iэдэм, сурэтыщI цIэрыIуэ Къып Мухьэмэд, КъБР-м щIыхь зиIэ и артист Зеущэ Iэуес, нэгъуэщIхэри.
ГъуазджэхэмкIэ сабийхэм папщIэ школым, Къып Мухьэмэд и цIэр зезыхьэм, и гъэсэнхэм я зэфIэкIми республикэм исхэр щыгъуазэщ. Зэхыхьэр иуха нэужь хьэщIэхэр а IуэхущIапIэми щыIащ икIи сабийхэм я IэдакъэщIэкIхэм щыгъуазэ защIащ.
Гуртуев Расул.
